Mooipraatjies sal niks help nieŉ Week is ŉ lang tyd in rugby, veral in Suid-Afrikaanse rugby. Verlede Woensdag in Kaapstad het die Springbokafrigter, Allister Coetzee, ŉ donker prentjie geskets in sy openingstoespraak tydens die tweedaagse beraad oor die toekoms van Springbokrugby. Suid-Afrikaanse ondersteuners leef in ŉ droomwêreld, het hy gesê en die nodige statistieke aangehaal. Die Bokke kan glad nie kers vashou by die All Blacks nie en die Bokke vaar ook sedert 1996 swakker as die Wallabies. Coetzee se afrigtingspan is oplaas aangevul met die Vrystaat-Cheetahs se Franco Smith, JP Ferreira van die Lions en die oud-Bok-losskakel Louis Koen, wat na die skopwerk moet omsien. Johan van Graan, een van Coetzee se hulpafrigters, het Woensdag by die mediakonferensie gesê dat hierdie nuwelinge briljant ingeskakel en reeds baie waarde toegevoeg het. Dit het by laat terugdink aan 1993, toe prof John Williams deur Ian McIntosh as Bok-afrigter vervang is nadat die Bokke in 1992 deur die All Blacks (27-24), Wallabies (26-3), Frankryk (20-15) en Engeland (33-16) geklop is. Die Bokke het darem een toets teen die Franse met 29-16 gewen, maar teen die res sleg afgesteek. Mac bring vernuwing, hy voeg baie waarde toe en trek soos ŉ vars briesie deur die span, is daar gesê nadat hy die Bokke vir ŉ paar dae op Loftus Versfeld onder die hande geneem het. Maar hy het swak afgeskop en die reeks van twee toetse teen Frankryk (0-0 en 17-18) verloor. Die Bokke is in 1993 ook twee keer deur die Wallabies geklop en toe hulle in 1994 deur Engeland in die eerste van twee toetse verslaan is en ook die reeks teen die All Blacks verloor het, was Mac se dae getel. Kitch Christie het oorgeneem: vernuwing, hy voeg baie waarde toe, hy trek soos ŉ vars briesie deur die span … En só kan ons aangaan, ook toe Carel du Plessis, André Markgraaff, Harry Viljoen, Rudolf Straeuli, Jake White, Peter de Villiers, Heyneke Meyer en Coetzee oorgeneem het. Soos die Engelse sou sê, ‘die bewyse is in die poeding’. Mooipraatjies sal nie help nie. Dit is of daar wérklike vordering gemaak is, en hoe die Bokke die volgende paar weke sal speel.